Hulp vir vierpotiges ná sikloonEen van die diere wat sikloon Idai oorleef het. (Foto: Twitter/HSI) Te midde van die humanitêre krisis waarin Mosambiek, Zimbabwe en Malawi ná sikloon Idai gedompel is, spook internasionale liefdadigheidsorganisasies om duisende diere te red wat óók deur dié verwoestende storm in Maart geraak is. Die internasionale dierewelsynsorganisasie Humane Society International (HSI) is in Malawi en Mosambiek ontplooi om kos, medisyne en die nodige sorg aan siek en beseerde diere in dié Afrikalande te verskaf, het die organisasie in ŉ verklaring gesê. Die organisasie het met nasionale en plaaslike regeringsamptenare en gemeenskapsleiers vergader om die behoeftes van diere in dié gebiede te bepaal. Die HSI spesialiseer in die behoeftes van diere ná natuurrampe soos sikloon Idai. Die organisasie werk tans saam met amptenare en plaaslike groepe om die humanitêre verligting van ander organisasies in die lande aan te vul deur selfs per helikopter te reis om diere in ontoeganklike gebiede te hulp te snel, lui die verklaring. Meer as 200 diere is tot dusver behandel, insluitend honde, katte, koeie, varke en bokke nadat sikloon Idai verlede maand dié deel van die vasteland getref het. Noodsaaklike sorg sluit die behandeling in van vitamientekorte asook die verspreiding van antibiotika en inentings aan diere om siektes te voorkom.